b'\n_START_ARTICLE_\nAnatema\n_START_PARAGRAPH_\nAnatema (del llat\xc3\xad anathema, i aquest del grec \xe1\xbc\x80\xce\xbd\xce\xac\xce\xb8\xce\xb5\xce\xbc\xce\xb1, anathema) \xc3\xa9s una sent\xc3\xa8ncia mitjan\xc3\xa7ant la qual s\'expulsava un heretge del si de la comunitat religiosa; una pena encara m\xc3\xa9s greu que l\'excomuni\xc3\xb3. Es tracta de la m\xc3\xa0xima sanci\xc3\xb3 imposada als pecadors; no sols queden exclosos dels sagraments, sin\xc3\xb3 que des d\'aquest moment se\'ls considera destinats a la condemnaci\xc3\xb3 eterna. En l\'Antic Testament, en canvi, anatema es va fer servir per condemnar a l\'extermini les persones o coses afectades per la maledicci\xc3\xb3 atribu\xc3\xafda a D\xc3\xa9u. L\'adaptaci\xc3\xb3 del terme greco-hebreu ha portat controv\xc3\xa8rsia entre els te\xc3\xb2legs per la seva dificultat i m\xc3\xbaltiples connotacions.\n_START_SECTION_\nUsos i evoluci\xc3\xb3\n_START_PARAGRAPH_\nNo \xc3\xa9s senzill aconseguir una traducci\xc3\xb3 \xc3\xb2ptima del terme anatema (anathema), sobretot perqu\xc3\xa8 recentment s\'ha tornat a associar amb termes ben\xc3\xa8vols. El significat original de la paraula grega implicava una ofrena als d\xc3\xa9us, una connotaci\xc3\xb3 positiva d\'acord amb els criteris espirituals de l\'antiga Gr\xc3\xa8cia. Quan la paraula va ser emprada en la Septuaginta (traducci\xc3\xb3 al grec de les Escriptures originals en hebreu), el terme anatema va ser usat per a traduir la paraula hebrea "herem":_NEWLINE_"Herem" significava (i significa) alguna \xc2\xabcosa oblidada\xc2\xbb, \xc2\xabfora dels l\xc3\xadmits\xc2\xbb, \xc2\xabtab\xc3\xba\xc2\xbb o \xc2\xabdonada irrevocablement a la destrucci\xc3\xb3 per no acceptar-se\xc2\xbb, tamb\xc3\xa9 alguna \xc2\xabcosa male\xc3\xafda\xc2\xbb. La paraula hebrea va ser utilitzada en versos com els del Lev\xc3\xadtic 27: 29 per a referir-se a coses ofertes a D\xc3\xa9u i tamb\xc3\xa9 per a referir a alguna cosa \xc2\xabfora dels l\xc3\xadmits\xc2\xbb o \xc2\xabapartada de l\'\xc3\xbas com\xc3\xba o ordinari\xc2\xbb (emprada fora del context religi\xc3\xb3s). Arran que la paraula grega "anathema", que significava \xc2\xabofrena a D\xc3\xa9u\xc2\xbb, va ser usada per a traduir la paraula "herem" en el seu context, s\'han presentat certes discrep\xc3\xa0ncies quant a significat i traducci\xc3\xb3. Tant va ser aix\xc3\xad que el significat de la paraula grega "anathema", sota la influ\xc3\xa8ncia de la seva associaci\xc3\xb3 amb la paraula grega "herem", va ser en aquest cas adoptada per donar idea de \xc2\xabseparar\xc2\xbb, mentre que herem, en realitat, tenia un altre tipus de connotaci\xc3\xb3: la paraula donava idea d\'alguna \xc2\xabcosa desterrada\xc2\xbb o de \xc2\xabcosa considerada sota el judici i condemna de la comunitat\xc2\xbb._NEWLINE_D\'altra banda, de considerar alguna cosa anatema en el sentit de \xc2\xabcosa male\xc3\xafda\xc2\xbb, caiem en la contradicci\xc3\xb3, ja que el terme maleir \xc3\xa9s m\xc3\xa9s propi de les arts m\xc3\xa0giques i suggereix poders foscos, les quals sempre van estar prohibides i condemnades pel judeocristianisme._NEWLINE_El terme hebreu era emprat tamb\xc3\xa9 en el sentit d\'\xc2\xabofrena\xc2\xbb, no tan sols virtual sin\xc3\xb3 tamb\xc3\xa9 real, no adre\xc3\xa7ada directament a D\xc3\xa9u sin\xc3\xb3 a un sacerdot. En el judaisme posterior a l\'exili, el significat de la paraula va cap a una expressi\xc3\xb3 de desgrat de D\xc3\xa9u cap a totes les persones, ja fossin jueus o pagans, que no subordinaven la seva conducta a la disciplina de la teocr\xc3\xa0cia i havien de ser expulsats de la comunitat; es tractava per tant, d\'un instrument emprat per la sinagoga per purgar els indesitjables o per fer-los reconsiderar la seva actitud._NEWLINE_En l\'antiga Gr\xc3\xa8cia, un anatema era qualsevol objecte o pr\xc3\xa0ctica reservats en un temple o apartats com a sagrats per al servei als d\xc3\xa9us. En aquest sentit, la forma de la paraula va ser utilitzada una vegada (en plural) en el Nou Testament, escrit en grec, en Lluc 21: 5: _NEWLINE_ _NEWLINE_En aquest fragment hi ha traduccions que en comptes de "coses dedicades", han posat "regals" i en d\'altres, "ofrenes votives". _NEWLINE_El terme anatema est\xc3\xa0 present tamb\xc3\xa9 en el Llibre de Judit, en qu\xc3\xa8 \xc3\xa9s tradu\xc3\xaft com a "regal al Senyor". En la Septuaginta, la veu anatema \xc3\xa9s generalment utilitzada sota els conceptes presos de l\'hebreu: la paraula herem, derivada d\'una arrel que d\'una banda significa \xc2\xabconsagrar\xc2\xbb i d\'altra banda \xc2\xabdevoci\xc3\xb3\xc2\xbb._NEWLINE_Va ser per la segona accepci\xc3\xb3 del terme que la idea d\'extermini es connectava amb l\'expressi\xc3\xb3 "extermini de nacions id\xc3\xb2latres". El terme "herem" tenia tot un espectre d\'aplicacions. L\'anatema o herem era una persona o objecte irrevocablement devot o dedicat a les coses mundanes, per tant, implicava la idea de \xc2\xabdestinat a la destrucci\xc3\xb3\xc2\xbb._NEWLINE_Alguns erudits van aplicar al terme anatema el significant d\'\xc2\xabobjecte male\xc3\xaft\xc2\xbb. Hi ha, com sempre, un enfocament alternatiu: que la paraula grega "anathema", en aquests passatges, va ser usada pels traductors de la Septuaginta grega per a significar \xc2\xabofrena a D\xc3\xa9u\xc2\xbb, sense les connotacions negatives, per\xc3\xb2 aix\xc3\xb2 \xc3\xa9s un tema encara en discussi\xc3\xb3._NEWLINE_El punt de vista tradicional \xc3\xa9s que, en el Nou Testament, la paraula anatema sempre implica deshonra, exclusi\xc3\xb3 i c\xc3\xa0stig. En alguns casos, un individu pronuncia un anatema sobre la seva persona si en si mateix valora certes condicions inconcluses._NEWLINE_Sota una mirada alternativa, de tota manera, la paraula anatema en el Nou Testament va ser utilitzada inicialment en relaci\xc3\xb3 amb el seu significat original d\'ofrena a D\xc3\xa9u._NEWLINE_En la Carta als romans, 9: 3, l\'expressi\xc3\xb3 anatema, amb el significat \xc2\xabseparat de Crist\xc2\xbb -excl\xc3\xb2s de la companyia o alian\xc3\xa7a amb Crist- ha ocasionat moltes dificultats interpretatives. El concepte tradicional \xc3\xa9s que l\'ap\xc3\xb2stol aqu\xc3\xad no expressa un desig en si, sin\xc3\xb3 que intenta transmetre un sentiment vehement, mostrant com era de fort el seu anhel per la salvaci\xc3\xb3 de la seva gent. Sota una mirada alternativa, sant Pau est\xc3\xa0 expressant el desig d\'"oferir-se a D\xc3\xa9u" per Crist._NEWLINE_El punt de vista tradicional \xc3\xa9s que la paraula anatema en la Primera carta als corintis 16: 22, denota que tots aquells que no estimen el Senyor s\xc3\xb3n objecte d\'odi i repulsi\xc3\xb3 de tots els sants: s\xc3\xb3n culpables d\'un crim que mereix la m\xc3\xa9s severa condemna; estan exposats a la sent\xc3\xa8ncia de "destrucci\xc3\xb3 definitiva del Senyor". El punt de vista alternatiu, \xc3\xa9s que Pau est\xc3\xa0 dient que aquells que no estimen el Senyor haurien de ser oferts a D\xc3\xa9u._NEWLINE_Amb el transcurs del temps, per a l\'Esgl\xc3\xa9sia cat\xc3\xb2lica el terme anatema va significar una forma d\'extrema sanci\xc3\xb3 religiosa sota pena d\'excomunicar. La primera const\xc3\xa0ncia que hi ha de l\'aplicaci\xc3\xb3 de l\'anatema fou en el Concili d\'Elvira (c. 306), i a partir de llavors va esdevenir la forma m\xc3\xa9s comuna per senyalar i eliminar heretges; per exemple en el for exemple, en el s\xc3\xadnode de Gangra (c. 340) es va declarar que el maniqueisme era anatema. Ciril d\'Alexandria va emetre doce Anathema contra Nestori el 431. En el segle V, va efectuar-se una distinci\xc3\xb3 formal entre "anatema" i "excomuni\xc3\xb3", en qu\xc3\xa8 l\'excomuni\xc3\xb3 establia excloure una persona o grup de persones del ritu de l\'eucaristia i l\'assist\xc3\xa8ncia al culte, mentre que anatema significava una separaci\xc3\xb3 completa del subjecte respecte del cos de Crist. Mentre que l\'"excomuni\xc3\xb3 menor" es refereix a un excomunicat, i l\'"excomuni\xc3\xb3 major" pot ser imposada per qualsevol bisbe, l\'"anatema" era imposat pel mateix Papa en una cerim\xc3\xb2nia especial, anomenada Pontificale Romanum, vestint una capa porpra (el color lit\xc3\xbargic de la penit\xc3\xa8ncia), i portant a la m\xc3\xa0 un ciri enc\xc3\xa8s, ell, envoltat de 12 sacerdots, tamb\xc3\xa9 amb ciris encesos, pronunciava l\'anatema, amb una f\xc3\xb3rmula que conclo\xc3\xafa amb les seg\xc3\xbcents paraules\xc2\xa0:_NEWLINE_ _NEWLINE_"Per tant, en nom de D\xc3\xa9u Totpoder\xc3\xb3s, Pare, Fill i Esperit Sant, de Sant Pere, Pr\xc3\xadncep dels Ap\xc3\xb2stols, i de tots els sants, en virtut del poder que ens ha estat atorgat de lligar i deslligar, en el cel i la terra, privem (nom de la persona que rep l\'anatema) i tots els seus c\xc3\xb2mplices i els que li prestin ajuda, de la Comuni\xc3\xb3 del Cos i de la Sang de Nostre Senyor, el separem de la societat de tots els cristians, que excloem del si de la nostra Santa Mare l\'Esgl\xc3\xa9sia, en el cel i en la terra, el declarem excomunicat i anatematitzat, i el jutgem condemnat al foc etern amb Satan\xc3\xa0s i els seus \xc3\xa0ngels i tots els heretges, mentre no trenqui les cadenes del dimoni, faci penit\xc3\xa8ncia i satisfaci l\'Esgl\xc3\xa9sia; l\'enviem a Satan\xc3\xa0s perqu\xc3\xa8 mortifiqui el seu cos, per\xc3\xb2 que la seva \xc3\xa0nima pugui ser salvada el dia del Judici." _NEWLINE_Els sacerdots responen en llat\xc3\xad: "Fiat, fiat, fiat" (Que aix\xc3\xad sigui), i tots, incl\xc3\xb2s el pont\xc3\xadfex, posen els seus ciris encesos a terra. S\'enviava la not\xc3\xadcia escrita a tots els sacerdots i bisbes propers de l\'excomunicat i la causa de la seua excomuni\xc3\xb3, perqu\xc3\xa8 no tinguessin cap comunicaci\xc3\xb3 amb ell. Tot i ser enviat amb el diable i els seus \xc3\xa0ngels, encara pot i est\xc3\xa0 obligat a penedir-se. El Papa proveeix la forma per absoldre\'l i reconciliar amb l\'Esgl\xc3\xa9sia. El Pontificale Romanum estableix la forma per l\'absoluci\xc3\xb3 i reconciliaci\xc3\xb3 amb l\'Esgl\xc3\xa9sia.\n_START_SECTION_\nDe l\'anatema al di\xc3\xa0leg\n_START_PARAGRAPH_\nLa tend\xc3\xa8ncia tant en l\'Esgl\xc3\xa9sia cat\xc3\xb2lica com en l\'Esgl\xc3\xa9sia ortodoxa va ser, en l\'antiguitat, la de fer servir l\'anatema contra aquells que posaven en dubte les normes de fe acordades o les decisions del papa o del patriarca, respectivament. Des del segle\xc2\xa0xix aquesta tend\xc3\xa8ncia va canviar cap al di\xc3\xa0leg, ja que la hist\xc3\xb2ria havia demostrat que gaireb\xc3\xa9 mai els qui eren anatematitzats desistien de la seva actitud. El perfil psicol\xc3\xb2gic d\'aquestes persones \xc3\xa9s el de persona que necessita ser conven\xc3\xa7uda amb raonaments._NEWLINE_El papa que va donar el primer pas per trencar amb el passat fou Pius IX amb la convocat\xc3\xb2ria del Concili Vatic\xc3\xa0 I i posteriorment amb l\'elaboraci\xc3\xb3 del Codi de Dret Can\xc3\xb2nic publicat per primera vegada el 1917. Mentre que en el passat la paraula del papa era aplicada o no a conveni\xc3\xa8ncia dels governants i segons les conviccions personals dels clergues, a partir de Lle\xc3\xb3 XIII la figura del cap de l\'Esgl\xc3\xa9sia ha estat respectada i el prestigi moral va augmentar._NEWLINE_El codi de Dret Can\xc3\xb2nic, que va abolir totes les penes eclesi\xc3\xa0stiques no esmentades en el mateix codi (c\xc3\xa0non 6), va fer l\'"anatema" sin\xc3\xb2nim d\'"excomuni\xc3\xb3" (c\xc3\xa0non 2257). El ritual abans descrit no s\'inclou en el Pontificale Romanum posterior al concili del Vatic\xc3\xa0 II.'